b'\n_START_ARTICLE_\nJakob Dimnik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani normalki in ni\xc5\xbeji gimnaziji je v Ljubljani obiskoval u\xc4\x8ditelji\xc5\xa1\xc4\x8de (maturiral 1879), nato slu\xc5\xbeboval v Tunjicah pri Kamniku, \xc5\xa0marje-Sapu, na Igu, 10 let v Postojni in od 1891 v Ljubljani, kjer je bil od 1902 do upokojitve 20. maja 1924 nadu\xc4\x8ditelj ter prejel 1919 \xc4\x8dastni naziv \xc5\xa1olski ravnatelj. Pou\xc4\x8deval je tudi na strokovnih \xc5\xa1olah. Bil je odli\xc4\x8den \xc5\xa1olski organizator. V obdobju, ko se je slovensko u\xc4\x8diteljstvo politi\xc4\x8dno diferenciralo, je urejal list U\xc4\x8diteljski tovari\xc5\xa1 (1894-1903). Ustanovil je \xc4\x8dasopis Doma\xc4\x8de ognji\xc5\xa1\xc4\x8de (1907-1913). Na njegovo pobudo je bil leta 1898 v Ljubljani ustanovljen \xc5\xa1olski muzej, ki je deloval do 1910. Dimnik je bil njegov odbornik, pa tudi odbornik Zveze slovenskih u\xc4\x8diteljskih dru\xc5\xa1tev in U\xc4\x8diteljske tiskarne. Z E. Ganglom je spro\xc5\xbeil zamisel o ustanovitvi U\xc4\x8diteljske hranilnice in posojilnice v Ljubljani, ki je za\xc4\x8dela delovati 1904, 25 let je bil ob\xc4\x8dinski svetnik (od 1896), 25 let \xc4\x8dlan nadzornega sveta vi\xc5\xa1je dekli\xc5\xa1ke \xc5\xa1ole (mestnega dekli\xc5\xa1kega liceja) in 16 let upravni svetnik Mestne hranilnice v Ljubljani.'